
НАРЕДБА ЗА УСЛОВИЯТА И РЕДА ЗА ВЪЗЛАГАНЕ НА ЗАДЪЛЖЕНИЕ ЗА ИЗВЪРШВАНЕ НА УСЛУГА ОТ ОБЩ ИКОНОМИЧЕСКИ ИНТЕРЕС ЗА ПРЕВОЗ НА ПЪТНИЦИ С ВЪЗДУШЕН ТРАНСПОРТ 

ГЛАВА ПЪРВА
ОБЩИ РАЗПОРЕДБИ

Чл. 1. С тази наредба се определят условията и редът за:
1. възлагане на задължение за извършване на услуга от общ икономически интерес (УОИИ) за превоз на пътници по въздушни линии;
2. провеждане на процедура за избор на въздушен превозвач;
3. сключване, изпълнение, изменение и прекратяване на договорите за възлагане;
4. осъществяване на контрол и отчетност по изпълнението на възложените задължения.
Чл. 2. Задължението за извършване на УОИИ се възлага в интерес на обществото при спазване изискванията на Регламент (ЕО) № 1008/2008 на Европейския парламент и на Съвета от 24 септември 2008 година относно общите правила за извършване на въздухоплавателни услуги в Общността (OB, L 293/3 от 31 октомври 2008 г.)(Регламент (ЕО) № 1008/2008).
Чл. 3. С възлагането на задължението по чл. 1 се цели:
1. осигуряване на редовен и непрекъснат въздушен превоз;
2. подобряване на транспортната свързаност;
3. осигуряване на достъп до отдалечени или слабо обслужвани региони;
4. гарантиране на минимално равнище на транспортно обслужване;
5. осигуряване на достъпни условия за превоз на пътници.

ГЛАВА ВТОРА
УСЛОВИЯ ЗА ВЪЗЛАГАНЕ НА ЗАДЪЛЖЕНИЕ ЗА ИЗВЪРШВАНЕ НА УОИИ

Чл. 4. (1) Задължение за извършване на УОИИ може да бъде възложено за превоз на пътници по редовна въздушна линия по:
1. маршрут към летище, обслужващо развиващ се или отдалечен регион на територията на Република България; 
2. слаб маршрут до кое да е летище на територията на Република България, когато маршрутът е жизненоважен за икономическото и социалното развитие на региона, който се обслужва от летището. 
(2) При определяне дали даден регион е развиващ се или отдалечен се отчитат: 
1. географската отдалеченост и транспортната достъпност до него; 
2. достъпът до административни, икономически, образователни и медицински центрове в региона; 
3. икономическите показатели на региона; 
4. демографските показатели и тенденции в региона. 
(3) При определяне дали даден маршрут е слаб се отчитат:
1. годишният пътникопоток по маршрута; 
2. честотата на въздухоплавателните услуги по маршрута; 
3. търсенето на превозната услуга; 
4. икономическата жизнеспособност на маршрута; 
5. наличието на алтернативни транспортни връзки. 
(4) Маршрут с пътникопоток над 100 000 пътници годишно не се определя за слаб, освен когато анализът по чл. 8 установи наличие на изключителни обстоятелства.
Чл. 5. (1) Задължение за извършване на УОИИ се възлага само когато е необходимо и пропорционално за потребностите от икономическо и социално развитие на региона, обслужван от съответното летище.
(2) Възложеното задължение не може да надхвърля необходимото за осигуряване на минимално равнище на редовни въздухоплавателни услуги.
Чл. 6. (1) Необходимостта от възлагане на задължение за извършване на УОИИ по чл. 1 се преценява въз основа на оценка на възможността транспортните потребности на региона да бъдат удовлетворени чрез други видове транспорт.
(2) Оценката по ал. 1 включва:
1. честотата на транспортните услуги, предоставяни чрез въздушен или други видове обществен транспорт; 
2. продължителността на пътуването по маршрута; 
3. часовете на отпътуване и пристигане; 
4. възможностите за връзка с други транспортни услуги; 
5. възможностите за достъп до полети на средни и дълги разстояния; 
6. наличието на железопътни, автобусни и фериботни услуги; 
7. възможностите за пътуване с индивидуален автомобилен транспорт. 
(3) Задължение за извършване на УОИИ не се възлага, когато по маршрута се предоставя железопътна услуга с продължителност на пътуването под три часа, която осигурява неговото транспортно обслужване най-малко два пъти дневно, при подходящи връзки и разписание. 
(4) В случаите по ал. 3 задължение за извършване на УОИИ по въздушен маршрут може да бъде възложено само когато е налице едно от следните обстоятелства:
1. липсват подходящи връзки с полети на средни и дълги разстояния; 
2. железопътната услуга не отговаря на транспортните потребности за региона; 
3. са налице други изключителни обстоятелства. 
Чл. 7. (1) При извършването на преценка относно необходимостта от възлагане на задължение за извършване на УОИИ по даден маршрут се отчитат:
1. съществуващите въздухоплавателни услуги по маршрута, ако има такива; 
2. въздухоплавателните тарифи и условията, предлагани на потребителите; 
3. наличието на недиректни въздухоплавателни услуги по маршрута; 
4. възможността за използване на съседни летища. 
(2) Задължение за извършване на УОИИ не се възлага, когато съществуващото предлагане на въздухоплавателни услуги отговаря на транспортните потребности за съответния регион.
(3) При оценката на възможността за използване на съседно летище се отчита:
1. разстоянието до съседното летище; 
2. времето за пътуване до него; 
3. възможностите за достъп с обществен транспорт; 
4. капацитетните възможности на съседното летище да обслужва допълнителен пътнически трафик извън неговия регион. 
(4) При наличие на обоснована необходимост задължението за извършване на УОИИ може да бъде възложено и при наличието на съществуваща въздухоплавателна услуга по съответния маршрут до съседно летище, както и при наличието на недиректна въздушна връзка по този маршрут, при която времето за прекачване е не повече от един час. 
ГЛАВА ТРЕТА
ПРОЦЕДУРА ЗА ОПРЕДЕЛЯНЕ НА НЕОБХОДИМОСТТА ОТ ВЪЗЛАГАНЕ НА ЗАДЪЛЖЕНИЕ ЗА ИЗВЪРШВАНЕ НА УОИИ

Чл. 8. Преценката на необходимостта от възлагане на задължение за извършване на  УОИИ по чл. 4, ал. 1, се извършва въз основа на анализ, който се възлага от министъра на транспорта и съобщенията и съдържа:
1. оценка на транспортната свързаност; 
2. икономическа и социална обосновка; 
3. анализ на съществуващите въздухоплавателни услуги; 
4. оценка на алтернативните видове транспорт; 
5. прогнозен пътникопоток по маршрута, обект на преценката; 
6. оценка на необходимостта и пропорционалността на предвижданите задължения; 
7. оценка за наличието на пазарна неефективност по критериите и реда, определени с наредбата по чл. 47, ал. 1 от Закона за обществения транспорт;
8. оценка на необходимостта от предоставяне на субсидия за изпълнение на задължението. 
Чл. 9. (1) Преди възлагането на задължение за извършване на УОИИ министърът на транспорта и съобщенията провежда консултации със:
1. заинтересованите държави – членки на Европейския съюз; 
2. съответните летищни оператори; 
3. въздушните превозвачи, обслужващи съответния маршрут по действащи редовни линии. 
(2) Консултациите по ал.1 се провеждат при условията и по реда на Регламент (ЕО) № 1008/2008.
Чл. 10. (1) Когато е извършена преценка за необходимост от възлагане на задължение за извършване на УОИИ, министърът на транспорта и съобщенията издава заповед, в която се посочва:
1. въздушният маршрут или маршрутите, за които ще се възлага задължението; 
2. летищата, между които ще се извършват въздухоплавателните услуги; 
3. стандартите за непрекъснатост, редовност, удобство на разписанието, ценообразуване и минимален капацитет от пътнически седалки; 
4. минималните изисквания към въздухоплавателната услуга; 
5. срокът на действие на задължението; 
6. условията за изпълнение на задължението; 
7. изискванията към въздушните превозвачи.
(2) Стандартите и изискванията по ал. 1 се определят по прозрачен и недискриминационен начин.
(3) Заповедта по ал. 1 подлежи на обжалване в 14-дневен срок по реда на Административнопроцесуалния кодекс.
Чл. 11. (1) Когато въз основа на анализа по чл. 8 и проведените консултации по чл. 9 е установена необходимост от възлагане на задължение за извършване на УОИИ, Министерството на транспорта и съобщенията изпраща на Европейската комисия, на заинтересованите държави членки на Европейския съюз, на съответните летища и на въздушните превозвачи, обслужващи маршрута, текста на предвижданото задължение за извършване на УОИИ, определен със заповедта по чл. 10, ал. 1, при условията и по реда на чл. 16 от Регламент (ЕО) № 1008/2008.
(2) Европейската комисия публикува информационно известие относно задължението за извършване на УОИИ в Официален вестник на Европейския съюз при условията и по реда на чл. 16, параграф 4 от Регламент (ЕО) № 1008/2008.
(3) В случаите по чл. 16, параграф 5 от Регламент (ЕО) № 1008/2008 информационното известие се публикува по реда, предвиден в посочената разпоредба.
(4) Задължението за извършване на УОИИ, определено със заповедта по чл. 10, ал. 1, поражда действие не по-рано от датата на публикуване на информационното известие по ал. 2 или 3.
Чл. 12. Всеки въздушен превозвач от Европейския съюз може да извършва редовна въздухоплавателна услуга по маршрут, за който е възложено задължение за извършване на УОИИ, при условие че изпълнява всички съдържащи се в него изисквания.

ГЛАВА ЧЕТВЪРТА
ОГРАНИЧАВАНЕ НА ДОСТЪПА И ПРОВЕЖДАНЕ НА ПУБЛИЧНА ПРОЦЕДУРА

Чл. 13. (1) Когато нито един въздушен превозвач не е започнал или не е заявил намерение да започне обслужване на редовна въздухоплавателна линия в съответствие с обявеното задължение за извършване на УОИИ, министърът на транспорта и съобщенията може да ограничи достъпа до маршрута само до един въздушен превозвач.
(2) Ограничаването на достъпа по ал. 1 се допуска за срок до четири години.
(3) В случаите на маршрут до летище, обслужващо крайно отдалечен регион, срокът по ал. 2 може да бъде до пет години.
(4) След изтичането на съответния срок по ал. 2 и 3 необходимостта от ограничаване на достъпа се преразглежда.
Чл. 14. (1) Правото да се обслужва маршрут, за който е наложено ограничение, се предоставя след провеждането на  публична процедура при условията и по реда на чл. 17 от Регламент (ЕО) № 1008/2008.
(2) Процедурата по ал. 1 се провежда при спазване на принципите на:
1. прозрачност; 
2. публичност; 
3. равнопоставеност; 
4. недопускане на дискриминация; 
5. свободна конкуренция. 
(3) Министерството на транспорта и съобщенията публикува поканата за участие в публичната процедура при условията и по реда на Регламент (ЕО) № 1008/2008.
(4) Когато достъпът до маршрута вече е бил ограничен до един въздушен превозвач по реда на чл. 13, поканата за участие в публичната процедура за следващ период се публикува най-малко шест месеца преди началото на този период, с оглед преценка на необходимостта от запазване на ограничението на достъпа до маршрута. 
Чл. 15. (1) Документацията за участие в процедурата по чл. 14, ал. 1 съдържа:
1. описание на услугата;
2. стандартите и изискванията по задължението за извършване на УОИИ;
3. техническите и оперативните изисквания;
4. изискванията за качество;
5. условията за предоставяне на субсидия, когато такава се предвижда, въз основа на оценка за наличието на пазарна неефективност, изготвена по критериите и реда на наредбата по чл. 47, ал. 1 от Закона за обществения транспорт;
6. проекта на договор;
7. реда за отчитане и контрол;
8. условията за изменение и прекратяване на договора;
9. санкциите при неизпълнение. 
(2) Министерството на транспорта и съобщенията предоставя безплатно документацията и информацията, свързани с процедурата, на всеки заинтересован въздушен превозвач.
(3) Крайният срок за подаване на оферти не може да бъде по-кратък от два месеца от датата на публикуване на информационното известие в Официален вестник на Европейския съюз.
Чл. 16. (1) Въздушният превозвач представя оферта, съдържаща:
1. предложение за изпълнение на услугата;
2. разписание на полетите;
3. предложение за размер на необходимата субсидия, когато такава се предвижда;
4. документи, удостоверяващи съответствие с изискванията на наредбата. 
(2) Офертите се оценяват въз основа на:
1. степента на съответствие на предлаганата услуга спрямо изискванията, посочени в документацията; 
2. тарифите за превоз по въздушната линия и условията за прилагането им, когато е приложимо; 
3. размера на исканата субсидия, когато такава се предвижда; 
4. качеството и устойчивостта на предложената услуга. 
(3) Министърът на транспорта и съобщенията определя въздушния превозвач, който ще изпълнява задължението за извършване на УОИИ въз основа на резултата от проведената процедура.
(4) Министерството на транспорта и съобщенията уведомява Европейската комисия за резултатите от процедурата при условията и по реда на Регламент (ЕО) № 1008/2008.
[bookmark: _GoBack](5) Заповедта по ал. 3, с която се определя въздушния превозвач, който ще изпълнява задължението за извършване на УОИИ, подлежи на обжалване в 14-дневен срок по реда на Административнопроцесуалния кодекс. 
Чл. 17. Информацията за възлагането на задължение за извършване на УОИИ се публикува, съгласно изискванията на Регламент (ЕО) № 1008/2008.
Чл. 18. (1) При внезапно прекъсване на обслужването от определения въздушен превозвач министърът на транспорта и съобщенията може, при неотложна необходимост, по взаимна договореност да избере друг въздушен превозвач за временно изпълнение на задължението за извършване на УОИИ.
(2) В случая по ал. 1:
1.  изборът се извършва при спазване на принципите на прозрачност и недопускане на дискриминация; 
2. срокът на временното възлагане не може да бъде по-дълъг от седем месеца; 
3. незабавно се открива нова процедура. 
(3) За предприетите действия по ал. 1 Министерството на транспорта и съобщенията уведомява Европейската комисия и заинтересованите държави членки. 

ГЛАВА ПЕТА
ДОГОВОР ЗА ВЪЗЛАГАНЕ

Чл. 19. (1) Задължението за извършване на УОИИ за превоз на пътници с въздушен транспорт се възлага чрез договор, сключен между министъра на транспорта и съобщенията или оправомощено от него лице и въздушния превозвач, избран чрез процедурата по Глава IV. 
(2) Договорът съдържа специфичните условия за изпълнение на въздухоплавателни услуги по маршрута/маршрутите, за който/които е възложено задължението за извършване на УОИИ, съдържащи най-малко: 
1. начална дата на започване на обслужване на редовната въздушна линия по дадения маршрут в съответствие със задължението за извършване на УОИИ;
2. минимален капацитет по въздушната линия (брой ежедневни/седмични честоти на опериране, тип въздухоплавателно средство, брой пътнически седалки);
3. сезонно разписание на полетите по въздушната линия в съответствие с параметрите на задължението за извършване на УОИИ, като например изискването за обратен полет по маршрута в същия ден;
4. стандартите за качество и достъпност на услугата, изискващи се по задължението за извършване на УОИИ;
5. компютъризирани системи за продажба на самолетни билети по въздушната линия;
6. тарифа за превоз по въздушната линия в съответствие със задължението за извършване на УОИИ.
Чл. 20. С договора се определят също:
1. редът за отчитане на изпълнението на възложената услуга; 
2. специфичните изисквания по отношение на финансовата отчетност;
3. обхвата на задължителната техническа и финансова информация; 
4. ключовите показатели за ефективност по чл. 45, ал. 2 на Закона за обществения транспорт;
5. система „бонус-малус“ за измерване на показателите за ефективност, използвана за коригиране на размера на разумната печалба;
6. обективните и прозрачни параметри за изчисляване на субсидиите за компенсиране, когато такива са предвидени в задължението за извършване на УОИИ по маршрута;
7. условията и редът за предоставяне на субсидиите;
8. правила за изменение и прекратяване на договора;
9. други права и задължения на страните, санкции при неизпълнение.
Чл. 21. Срокът на действие на договора не може да бъде по-дълъг от срока на валидност на наложеното задължение за извършване на УОИИ по маршрута.
Чл. 22. Договорът се прекратява:
1. с изтичане на срока;
2. по взаимно съгласие;
3. при невъзможност за изпълнение;
4. при съществено неизпълнение;
5. в други случаи, предвидени в договора.
Чл. 23. Субсидия за компенсиране на задължението за извършване на УОИИ за превоз на пътници с въздушен транспорт се предоставя в съответствие с изискванията на наредбата по чл. 47, ал. 1 от Закона за обществения транспорт.

ГЛАВА ШЕСТА
КОНТРОЛ И ОТЧЕТНОСТ

Чл. 24. Министерството на транспорта и съобщенията осъществява контрол по изпълнението на сключения договор по чл. 19.
Чл. 25. (1) Въздушният превозвач представя периодични отчети за:
1. извършените полети;
2. броя превозени пътници;
3. изпълнението на изискванията за качество;
4. приходите и разходите по услугата.
(2) Отчетите се представят по ред и в срокове, определени в договора.
Чл. 26. В договора по чл. 19 могат да бъдат предвидени мерки при неизпълнение на задълженията на въздушния превозвач, включително:
1. намаляване или спиране на субсидията;
2. договорни неустойки;
3. временно ограничаване на плащания;
4. прекратяване на договора.

ДОПЪЛНИТЕЛНА РАЗПОРЕДБА

§ 1. По смисъла на наредбата:
1. „Задължение за извършване на УОИИ“ е задължение, възложено с цел осигуряване на въздушен превоз, който въздушният превозвач не би извършвал или не би извършвал при същите условия, ако отчита единствено търговския си интерес.
2. „Съседно летище“ е летище, разположено в зоната на обслужване на летището, за което се изготвя оценка на необходимостта от възлагане на УОИИ.
3. „Зона за обслужване“ е зона, разположена в радиус от 150 км или в рамките на 90-минутно пътуване с наземни видове транспорт от града, който се обслужва от летището.

ЗАКЛЮЧИТЕЛНА РАЗПОРЕДБА

§ 2. Наредбата се издава на основание чл. 44, ал. 3 от Закона за обществения транспорт.






Георги Пеев
Министър на транспорта и съобщенията

